**Általános indokolás**

Nikla Község Önkormányzat Képviselő-testületének a települési képviselők tiszteletdíjáról és költségtérítéséről szóló 3/2015. (II.12.) önkormányzati rendelete a megalkotása óta eddig mindössze egy alkalommal került módosításra, amikor megemelésre került a települési képviselők tiszteletdíja.

Magyarország Kormánya a 40/2020. (III.11.) Kormányrendelettel az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett.

A fenti rendelkezés 2020. március 11. napja 15.00 órától hatályos.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (a továbbiakban: Kat.) 46. § (4) bekezdése értelmében:

*„Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”*

A Kat. hivatkozott felhatalmazása alapján a képviselő-testület rendeletalkotási kizárólagos hatáskörét is a polgármester gyakorolja kihirdetett veszélyhelyzetben.

A veszélyhelyzetre és a vele járó plusz kiadásokra való tekintettel indokolt az önkormányzat egyéb kiadásainak csökkentése, ezért a települési képviselők tiszteletdíja a rendelet tervezetben foglaltak szerint megvonásra kerül.

Mindezek alapján elkészítésre került a települési képviselők tiszteletdíjáról és költségtérítéséről szóló 3/2015. (II.12.) önkormányzati rendeletet módosító rendelet tervezete, mely jelen előterjesztés mellékletét képezi.

**Előzetes hatásvizsgálat**

A jogalkotásról szóló 2010. évi CXXX. törvény (a továbbiakban: Jat.) 17. §-a alapján a jogszabály előkészítője előzetes hatásvizsgálat elvégzésével felméri a szabályozás várható következményeit, Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell.

A tervezett jogszabály jelentősnek ítélt hatásai:

*- társadalmi hatása:* nincs.

*- gazdasági, költségvetési hatása:* a tiszteletdíjak megvonásából megmaradó forrás felhasználható veszélyhelyzet elhárítása érdekében teendő intézkedések finanszírozására.

*- környezeti, egészségi következménye:* nincs.

*- adminisztratív terheket befolyásoló hatása:* minimális adminisztratív teher jelentkezik.

*- a jogszabály megalkotásának szükségessége, elmaradásának várható következménye:* Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontja alapján a képviselő-testületnek rendeletben kell meghatároznia az önkormányzati képviselőknek, bizottsági elnököknek és tagoknak járó tiszteletdíjat.

*- a jogszabály alkalmazásához szükséges személyi, szervezeti, tárgyi és pénzügyi feltételek:* a rendelet módosítás a meglévő szervezeti, személyi, tárgyi és pénzügyi feltételekkel alkalmazható, további feltételek biztosítását nem igényli, a szükséges feltételek rendelkezésre állnak.

**Részletes indokolás**

*az 1. §-hoz*

Kiegészítő rendelkezést tartalmazza.

*a 2. §-hoz*

Hatályba léptető és hatályon kívül helyező rendelkezést tartalmaz.

Kérem a Tisztelt Képviselő-testületet az előterjesztés és a rendelet-tervezet véleményezésére.